પરિસ્થિતિ ધારવા કરતાં વધુ ગંભીર છે એમ પુત્રને લાગ્યું. એ ડોક્ટર શાહ પાસે દોડ્યો. જસુ માસ્તર જીવતા થયાના સમાચાર ડો. શાહને મળી ચૂક્યા હતા. આ સમાચારથી થયેલા આશ્ચર્યમાંથી તેઓ હજુ બહાર નીકળ્યા નહોતા ત્યાં જસુભાઈ માસ્તરનો પુત્ર ફરી એમની પાસે પહોંચી ગયો ને રડવા માંડ્યો. એના પિતાને પોતે ડેડ ડિકલેર કર્યા ત્યારેય એ આટલું નહોતો રડ્યો ને પિતા જીવતા થયા તે પછી આટલું કેમ રડે છે તે ડો. શાહની સમજમાં ઊતર્યું નહીં. પુત્રએ પરિસ્થિતિનું ટૂંકું બયાન કર્યું ને તરત જ ઘેર આવવા વિનંતી કરી. પુત્રની વાતથી ડો. શાહ થોડા વધુ ગૂંચવાયા પણ ફેમિલી ડોક્ટર તરીકે જસુ માસ્તરના ઘેર આવ્યા. જસુ માસ્તર આકુળવ્યાકુળ થઈ આંટા મારી રહ્યા હતા. આ સંપૂર્ણ તંદુરસ્ત માણસને મરેલો જાહેર કરવાની ગંભીર ભૂલ પોતાનાથી કેમ થઈ એ હજુ ડોક્ટરને સમજાતું નહોતું. એમણે કહ્યું, ‘કેમ છો માસ્તરસાહેબ ?’ ‘કોણ છો તમે ? કોને માસ્તર કહો છો ?’ જસુ માસ્તરે ઘૂરકિયું કરતાં કહ્યું. ;હું ડોક્ટર શાહ, મને ન ઓળખ્યો ?’ ‘કોણ ? ડોક્ટર શાહ ? મને ડેડ ડિકલેર કરનાર ડોક્ટર શાહ ? ડોક્ટર તમને તો ઈંડિયન પીનલ કોડની 420ની કલમ હેઠળ જેલના સળિયા ગણતા કરી દઈશ, સમજ્યા ?’ ‘તમને શું થયું છે, જસુભાઈ ? તમે જસુભાઈ માસ્તર છો. હું તમારો ફેમિલી ડોક્ટર છું.’ ‘મારા ફેમિલી ડોક્ટર તમે છો ને હું જસુભાઈ માસ્તર છું એમ ? તમે ડોક્ટર થઈને નશો કરો છો ? તમારા પર પ્રોહિબિશન એક્ટની કલમ 84-85 પણ લાગુ થઈ શકે તેમ છે.’ ‘તમે જ છો જસુભાઈ માસ્તર !’ ડોક્ટર શાહ ઢીલા પડી ગયા. તેમણે બેગમાંથી બે ગોળી કાઢી ખાઈ લીધી, પછી જસુભાઈના પુત્રને એક બાજુ બોલાવીને કહ્યું, જુઓ, તમારા ફાધરનું અવસાન થયું હતું તે હકીકત છે, પણ આવા કિસ્સામાં શું છે કે કોઈકવાર હાર્ટ ચાલુ થઈ જતું હોય છે. એમ થયું એ તો સારી વાત છે, પણ એમાં કંઈ માનસિક ગરબડ થઈ હોય એવું જણાય છે. તમે એમ કરો, બાજુમાંથી દસ-બાર સશક્ત માણસોને લઈ આવો. તેઓ તમારા ફાધરને પકડી રાખે તો હું ઈંજેક્શન આપી દઉં. આ ઈંજેક્શનને કારણે તેઓ ઓછામા ઓછા દસ-બાર કલાક સૂઈ રહેશે. આ ગાળા દરમિયાન મગજમાં ઊભો થયેલો ડિસઓર્ડર સેટલ થઈ જાય તેમ બને, છતાં કંઈ ફેર ન પડે તો સાઈકિયાટ્રિસ્ટને કંસલ્ટ કરવા પડે.’ દસ-બાર સશક્ત માણસોની મદદથી જસુ માસ્તરને ડોક્ટર શાહે ઈંજેક્શન આપ્યું. જસુ માસ્તરે ઘણો પ્રતિકાર કર્યો, પણ આખરે ઊંડી બેહોશીમાં સરી પડ્યા.